程之徒
作者：李正民
朝代：宋

paragraphs: 堂堂王夫子，實爲鄉曲英。
十年遊太學，冬雪而秋螢。
南宫掇異等，四海馳儁聲。
未展霄漢志，憂患遽所丁。
自言程之徒，高論何峥嶸。
彬彬媚學子，鼓篋稱諸生。
何必騖時文，但貴存其誠。
道義苟內充，爵禄必爾纓。
吾師昔如斯，草澤膺弓旌。
勸講邇英閣，探頤多研精。
祝李樂其說，談辨惟縱横。
仲子頗守常，歸來自窮經。
一日賢詔下，折桂何芳馨。
先生遂薦之，横經闔閭城。
又欲薦祝子，可方古巖耕。
宜從布衣起，知足平攙搶。
貴公問其人，科舉頗所更。
答言彼材豪，不肯循度程。
貴公聞之笑，何以取官榮。
推轂既未效，鼓枻歸洞庭。
先生躋禁從，仲子亦飛騰。
召對趨九陛，一言帝心傾。
亟命遷京秩，訓詞人所驚。
庶可共學者，品題自師評。
李子獨不偶，沿流出舒荆。
游謁公卿間，落寞無所成。
邇來貧且病，屏迹居四明。
自言已膏肓，無以保性靈。
我嗟師友義，此道久凋零。
寄言後學者，中庸當力行。